Lahtelaisräppäri Nikke Ankaraa syytetään seksuaalirikoksesta.

Nikke Ankara veti synttäriräpin vuonna 2017.

28-vuotiasta Nikke Ankaraa, (oikealta nimeltään Niiles Hiirola) syytetään pakottamisesta seksuaaliseen tekoon. Tapaus on edennyt käräjille.

Helsingin käräjäoikeudesta vahvistetaan Iltalehdelle, että tapausta käsitellään käräjillä tällä viikolla, 27. helmikuuta.

Nikke Ankara viestittää Iltalehdelle levy-yhtiönsä kautta, että hän kiistää syytteen.

– Oikeudenkäynti on salainen, joten nyt ei ole muuta kerrottavaa, hän viestittää.

Nikke Ankara kommentoi tiistaina tapausta Facebook-päivityksessään.

– Minua syytetään pakottamisesta seksuaaliseen tekoon vuonna 2017. Kiistän syyllistyneeni tälläiseen. Todella toivon ja uskon että oikeus tapahtuu, hän kirjoittaa.

Päivityksessään hän muistuttaa, että oikeudenkäynti on salassa pidettävä ja toteaa, ettei siksi voi kommentoida asiaa enempää.

Rikoslain mukaan pakottamisessa seksuaaliseen tekoon on kyse toiminnasta, jossa tekijä pakottaa väkivallalla tai uhkauksella toisen henkilön ryhtymään seksuaaliseen tekoon tai alistumaan seksuaalisen teon kohteeksi, ja teko olennaisesti loukkaa toisen seksuaalista itsemääräämisoikeutta.

Suurelle yleisölle Nikke Ankara tuli tutuksi vuoden 2017 Vain elämää -kaudella. Jenni Gästgivar

Kyseessä on harvinainen nimike. Esimerkiksi vuonna 2018 kyseisellä nimikkeellä tuomittiin Suomen käräjäoikeuksissa 30 ihmistä ja sitä edellisenä vuonna 28 ihmistä.

Vertailun vuoksi esimerkiksi raiskauksesta tuomittiin viime vuonna Suomen käräjäoikeuksissa 137 ja sitä edellisenä vuonna 141 ihmistä.

Nikke Ankara on vastikään aloittanut tämän vuoden keikkakiertueensa. Hän esiintyi kevään ensimmäisellä keikallaan lauantaina Lappajärvellä. Keikkakalenterin mukaan miehellä on sovittuna kahdeksan keikkaa keväälle.

Kuvassa Nikke Ankara esiintyy Vain elämää -risteilyllä vuonna 2017. Antti Nikkanen

Artistin ura alkoi aikoinaan rapin SM-kilpailuista, joihin hän osallistui vuonna 2013. Hän julkaisi ensimmäisen singlensä Perjantai 13. keväällä 2014. Sittemmin hän on julkaissut kaksi albumia. Nikke Ankara osallistui Vain elämää -ohjelmaan vuonna 2017. Hän julkaisi helmikuussa Lahti United -kokoonpanon kanssa Edelleen-nimisen sinkun.

Nikke Ankara nousi vuonna 2014 otsikoihin mielen järkkymisestä johtuneella katoamisellaan ja ilmoitti lopettavansa uransa. Puoli vuotta tämän jälkeen hän pyörsi tekemänsä päätöksen ja jatkoi uraansa.

Vuonna 2017 artisti nousi vuosituloillaan suomiräppäreiden tulokuninkaaksi. Vain elämää -ohjelman jälkimaininkina Nikke Ankara tienasi lähes 300 000 euroa.

Juttua päivitetty 25.2.2020 klo 11:58: Lisätty Nikke Ankaran somepäivitys.

Juttua päivitetty 25.2.2020 klo 15:03: Lisätty tietoa Nikke Ankaran urasta.